Taxi-betoging: Vermy dié strate môreArgieffoto Die Tshwane-metropolisie het bevestig metrobeamptes sal Woensdag ontplooi word om ŉ protesoptog in Pretoria deur lede van die Nasionale Taxi-alliansie (NTA) te monitor. Maroela Media het vroeër berig Alpheus Mlalazi, die NTA se hoofsekretaris, het gesê die optog is genoodsaak deur Joe Maswanganyi, die minister van vervoer, se versuim om ag te slaan op verskeie probleme wat die taxibedryf ervaar. Dié probleme sluit glo in diskriminasie en uitsluiting van openbare passasiersvervoersubsidies, swak stelsels om operasionele lisensies te verkry, misdaad en die goedkeuring van “swak deurdinkde wetgewing” soos aspekte in die AARTO-stelsel. Isaac Mahamba, woordvoerder van die Tshwane-metropolisie, het gesê die optoggangers sal van 09:00 by die ou Putco-busdepot in Marabastad bymekaarkom. Van 11:30 sal hulle via Strubenstraat begin beweeg na Maswanganyi se kantoor op die hoek van Bosman- en Strubenstraat waar hulle om 12:00 ŉ memorandum sal oorhandig. Van daar af sal hulle regs draai in Nelson Mandela-straat en dan links in Madibastraat waar hulle om 13:00 ŉ memorandum by die Uniegebou sal oorhandig. Die optog sal deur Madibastraat, Nelson Mandela-straat en Johannes Ramokgoase-straat terugbeweeg na die busdepot in Marabastad. Motoriste word aangeraai om die genoemde strate te vermy en eerder van Nana Sita-, Francis Baard- en Boomstraat as alternatiewe roetes gebruik te maak. Intussen het Steve Mabona, woordvoerder van die Gautengse departement van onderwys, ouers gemaan om voorsorgmaatreëls te tref en hul kinders se veiligheid te prioritiseer te midde van die taxi-staking. “Dit is belangrik om uit te wys dat hierdie staking tydens ons kritieke eksamentydperk plaasvind en daarom sal leerders nie benadeel word deur ŉ gebeurtenis wat buite hul beheer is nie,” het Mabona gesê. “Alle hoofopsieners sal help deur gr. 12-leerders wat dalk laat mag wees om hul eindeksamenvraestel te skryf, die geleentheid te gee om laat met hul vraestel te begin. Die departement sal die nodige voorskrifte aanwend vir enige leerders wat dit dalk nie maak tot by die eksamenlokaal nie. Hoofopsieners sal ook hul diskresie gebruik om leerders by alternatiewe eksamensentrums te akkommodeer,” het Mabona gesê. Hy het ŉ beroep op ouers gedoen om betyds alternatiewe vervoerreëlings vir môre te tref.